Broj: 711-I-362-M-2/22-02-21

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ante Dabe, gradonačelnika Grada Novalje do 6. lipnja 2021.g., za davanjem mišljenja Povjerenstva,** na 154. sjednici održanoj dana 12. siječnja 2022.g. daje sljedeće

**MIŠLJENJE**

**Sukladno odredbama ZSSI-a, nema zapreke da trgovačko društva FRIGO CONSULTING d.o.o., u kojem obveznik Ante Dabo gradonačelnik Grada Novalje do 6. lipnja 2021.g, ima poslovne udjele stečene nakon prestanka obnašanja dužnosti, bude korisnik uredskog prostora temeljem prijave na javni poziv Poduzetničkog centra „Ragan“ d.o.o. u vlasništvu Grada Novalje.**

Obrazloženje

Zahtjev za očitovanjem Povjerenstva podnio je Ante Dabo gradonačelnik Grada Novalja do 6. lipnja 2021.g. U Povjerenstvu zahtjev je zaprimljen 3. siječnja 2022. pod poslovnim brojem 711-U-22-M-2/22-01-5, povodom kojeg se vodi predmet broj M-2/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a, stoga je Ante Dabo povodom obnašanja dužnosti gradonačelnika Grada Novalja do 6. lipnja 2021.g. dužan pridržavati se odredbi navedenog Zakona

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da je obnašao dužnost gradonačelnika Grada Novalje te da mu je mandat prestao 5. lipnja 2021. g., te da je 10. prosinca 2021. u trgovačkom društvu FRIGO CONSULTING d.o.o. stekao poslovne udjele i zasnovao radni odnos. Navodi da je od 10. prosinca do dana podnošenja zahtjeva bio i član Uprave istog društva, ali da to više nije obzirom da je 30. prosinca 2021. donesena odluka o njegovom razrješenju kao člana Uprave.

Nadalje u zahtjevu obveznik iznosi da društvo FRIGO CONSULTING d.o.o. za vrijeme njegovog mandata nije s Gradom Novaljom sklapalo ugovore o javnoj nabavi niti javno- privatnom partnerstvu, nije primilo potporu, steklo financijska sredstava, odnosno dobilo koncesiju.

Međutim, početkom studenog 2021.g. društvo FRIGO CONSULTING d.o.o. podnijelo je prijavu na javni poziv Poduzetničkog centra“ Ragan“ d.o.o. Novalja za ulazak poduzetnika u program inkubacije u smislu najma uredskog prostora, s obzirom da ispunjava uvjete javnog poziva.

Kako je Poduzetnički centar “ Ragan“ d.o.o. trgovačko društvo u vlasništvu Grada Novalje obveznik postavlja pitanje je li kao gradonačelnik Grada Novalja, čiji je mandat istekao 6. lipnja 2021.g, u sukobu interesa ukoliko bi trgovačko društvo FRIGO CONSULTING d.o.o. čiji je suvlasnik, bilo korisnik prostora u Poduzetničkom centru “ Ragan“ d.o.o.

Uvidom u Registar obveznika utvrđeno je da je Ante Dabo obnašao dužnost gradonačelnika Grada Novalje do 06. lipnja 2021.g.

Člankom 20. ZSSI-a određeno je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu, dok je stavkom 2. istog članka određeno da se ograničenje iz stavka 1. ovoga članka primjenjuje na poslovne subjekte u kojima član obitelji obveznika ima 5 % ili više udjela u vlasništvu, kada je član obitelji obveznika na bilo koji način, izravno ili neizravno, stekao predmetni udio odnosno dionice od obveznika u razdoblju od dvije godine prije imenovanja odnosno izbora na javnu dužnost pa do prestanka njezina obnašanja.

Člankom 22. stavak 1. ZSSI-a određeno je da obveze koje za obveznika proizlaze iz članaka 7., 10., 11., 12. i 20. ovoga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Pri tome je člankom 5. stavkom 1. podstavkom 4. propisano je da se poslovni odnos u smislu ZSSI-a odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

U konkretnom slučaju, trgovačko društvo FRIGO CONSULTING d.o.o., u kojem je Ante Dabo imatelj poslovnih udjela, javilo se na javni poziv raspisan od strane trgovačkog društva Poduzetnički centar “Ragan“ d.o.o., kojem je osnivač Grad Novalja.

Ukoliko bi došlo do poslovnog odnosa između ta dva pravna subjekta, ne bi se radilo o zabranjenom poslovnom odnosu iz članka 20. stavak 1. ZSSI-a, jer Poduzetnički centar “Ragan“ d.o.o. nije tijelo javne vlasti u kojem je dužnosnik obnašao dužnost, već bi nastao poslovni odnos s trgovačkim društvom u vlasništvu tijela javne vlasti u kojem je obveznik obnašao javnu dužnost. Stoga Povjerenstvo zaključuje kako ZSSI ne propisuju zabranu da trgovačko društvo u kojem dužnosnik ima poslovne udjele, a koje je stekao nakon prestanka obnašanja dužnosti, bude korisnik poslovnog prostora na temelju javnog poziva trgovačkog društva koje je vlasništvu tijela u kojem je obveznik obnašao dužnost.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ante Dabo, osobnom dostavom
2. Objava na internetskoj stranici Povjerenstva
3. Pismohrana